Šipoš, Michal, poslanec NR SR (2024-01-18):
Ďakujem pekne. Vážené kolegyne, kolegovia poslanci, poslankyne, vážený predkladateľ novely zákona, spravodajca, týmto návrhom na skrátené legislatívne konanie vám už viacerí kolegovia naznačili, že ničíte spravodlivosť a ohrozujete bezpečnosť Slovenska. Hovorí vám to Európsky parlament, hovorí vám to už aj prezidentka, hovoria vám to, hovorí vám to rada prokurátorov, hovoria vám to v podstate všetci relevantní odborníci, hovoria vám to politici, ľudia na námestiach, len vy si stále nechcete priznať, že toto už je cez čiaru. Tieto zmeny sú priam pozvánkou na páchanie korupčných trestných činov, na podplácanie a na branie úplatkov. Keď sa nad tým zamýšľame v tomto pléne, že pre koho vlastne tieto zmeny v Trestnom zákone robíte, tak pre poctivých ľudí, ktorí dodržiavajú zákony a nekradnú, určite nie. Robíte to pre ľudí, ktorí si za vašich predchádzajúcich vlád zvykli na to, že špeciálny prokurátor uprace akúkoľvek politickú zlodejinu. Boli to neslávne časy korupčného systému „našich ľudí“. Teda vašich ľudí. Tie časy vo februári 2020 skončili. Konečne začala na Slovensku očista spravodlivosti, začala fungovať spravodlivosť a rovnosť pred zákonom pre všetkých. Áno, aj pre smeráckych chránencov, nad ktorými držal ochrannú ruku špeciálny prokurátor, dnes už na osem rokov právoplatne odsúdený Dušan Kováčik. Ten váš rokmi Ficom, Kočnerom a ďalšími spolupáchateľmi vybudovaný korupčný systém sa vám začal rúcať pred očami a sú desiatky ľudí, ktorí svedčia o tých zverstvách, čo ste tu robili, ako ste fungovali. Tri roky Fico nerobil nič iné, len zneužíval každú krízu na manipuláciu ľudí, na šírenie klamstiev a nenávisti, aby sa napokon dostal cez tieto klamstvá k moci. Žiaľ, oklamaní ľudia mu moc do rúk vrátili a vy to teraz idete, tak ako hovorí môj kolega Gábor Grendel, rýchlo a zbesilo zvrátiť. Európska komisia vyzvala vládu Roberta Fica, aby nepokračovala v rušení Úradu špeciálnej prokuratúry tak rýchlo a zbesilo. Zaslali list práve vám aj pánovi ministrovi spravodlivosti Suskovi, ktorý tu nie je, a všetci vládni poslanci aj ministri, ktorí ho tu zastávate, o ňom veľmi dobre viete, aj keď sa tvárite, že nič také neexistuje. Európska komisia tvrdí, že v opačnom prípade hrozí, že bude Slovenská republika čeliť sankciám a možno prídeme aj o eurofondy. Skutočne ste pripravení kvôli zabezpečeniu beztrestnosti vyvolených obetovať celú krajinu? Pripomínam teda, že dňa 5. decembra 2023 eurokomisári Reynders a Johansson poslali v tejto veci list slovenskému ministrovi spravodlivosti Borisovi Suskovi. Upozornili, že veľký rozsah plánovaných zmien a mnohé aj v oblasti práva Európskej únie sa týkajú, ktorých sa týkajú, si vyžadujú dôkladnú analýzu, o ktorej tu už moji viacerí kolegovia hovorili alebo pýtali si ju. Dodajte takúto analýzu, ukážte nám, na základe čoho to robíte, na základe nejakej odbornosti, na základe nejakých dát, na základe niečoho, čo ste vyhodnotili, že treba meniť? No, bohužiaľ, to nemáte. A tí komisári požiadali v liste slovenskú vládu, aby v zamýšľaných legislatívnych návrhoch, ktoré valcujú spravodlivosť a ničia bezpečnosť, aby ste v tom nepokračovali, a najmä aby ste sa neuchyľovali k zrýchlenému postupu bez riadnych a dôkladných konzultácií so zainteresovanými stranami či už na vnútroštátnej, alebo európskej úrovni. Oznámili, že Komisia je pripravená poskytnúť podporu prostredníctvom rokovaní a doplnení aj s Benátskou komisiou a tiež vzhľadom na rozsah plánovaných legislatívnych zmien odporúča uskutočniť rokovania so zainteresovanými stranami či už vnútroštátnej, alebo európskej úrovni. Komisia bude musieť preskúmať špeciálne niektoré legislatívne kroky v oblasti boja proti korupcii a zmien špeciálnej prokuratúry, aby posúdili ich súlad s príslušnými európskymi normami a právom Európskej únie. A nielen Európska komisia je v rozpore, je v pozore z toho, čo ste na rokovaní vlády schválili a priniesli na schválenie do Národnej rady, ale k tomu sa už, opäť to spomínam a viacerí kolegovia to tu spomínali, vyjadrila aj rada prokurátorov ako najvyšší samosprávny orgán prokurátorov. Kde sú tie časy, keď ste hovorili o tom, že vy radi jednáte s tripartitou, vy radi jednáte s odbornými organizáciami, ktoré tu fungujú, vy všetko, s čím prídete, budete mať odkonzultované s tými, ktorí sa majú k tomu vyjadriť. Kde sú tie časy? Keď vy ignorujete radu prokurátorov ako najvyšší samosprávny orgán prokurátorov? To stanovisko rady prokurátorov pre krátkosť času už nebudem čítať, ale chcem uviesť tri príklady, čo sa týka Trestného zákona, aké sú teraz sadzby a aké budú, keď to schválite. Tak poďme na prvú z nich, a to je § 213 sprenevera. Podľa súčasného znenia Trestného zákona, ak si verejný funkcionár prisvojil 500-tisíc eur, ktoré mu boli štátom zverené, potrestá sa odňatím slobody na desať až pätnásť rokov. To znamená, že v tom prípade prichádza do úvahy len nepodmienečný trest odňatia slobody. Po prijatí novely tohto zákona, ak si verejný funkcionár prisvojil 500-tisíc eur, ktoré mu boli štátom zverené, potrestá sa odňatím slobody na dva roky až osem rokov. V tomto prípade, ak by súd uložil trest odňatia slobody do štyroch rokov, nemusí, nemusí vyššie uvedené podmienky ukladania trestov splniť a prinajhoršom bude verejnému funkcionárovi hroziť nepodmienečný trest odňatia slobody. Kľudne môže dostať podmienku. Obdobne to je nastavené ako pri krádežiach. Ďalší príklad § 277 podvod. Takého podvodu sa páchateľ dopustí, ak neoprávnene vo väčšom rozsahu uplatní nárok na vrátenie DPH alebo spotrebnej dane v úmysle zadovážiť sebe alebo inému prospech. Podľa súčasného znenia Trestného zákona páchateľovi hrozí trest odňatia slobody na jeden až päť rokov. Po prijatí novely Trestného zákona, dikcia Trestného zákona opäť podmieňuje takýto podvod škodou väčšieho rozsahu. Takže malí podvodníci, ktorí budú profitovať na štáte a spôsobia mu škodu „len“ do 35-tisíc eur ani nespáchajú trestný čin, iba daňový delikt a žiaden trest odňatia slobody im hroziť nebude. No a tretí príklad je § 328 prijímanie úplatku. Podľa súčasného znenia Trestného zákona, ak idete autom na STK a technik si vypýta úplatok za to, že vydá potvrdenie o STK napriek tomu, že ide takmer o nové auto, alebo lekár si priamo či prostredníctvom zdravotnej sestry vypýta úplatok, spácha trestný čin prijímania úplatku, za ktorý mu podľa súčasného znenia Trestného zákona hrozí trest odňatia slobody na dva až päť rokov; výška úplatku pritom nie je rozhodujúca. Po prijatí novely Trestného zákona dolná hranica trestnej sadzby sa ruší a horná hranica trestnej sadzby sa znižuje na maximálne štyri roky, ale môže to byť aj pár mesiacov. A takto by som mohol pokračovať v ďalších príkladoch, porušovania povinnosti pri správe cudzieho majetku, opäť znižovanie trestov, alebo § 305 usmrtenie spoločenských zvierat bez primeraného dôvodu, alebo nezaplatenie dane a poistného a tak ďalej a tak ďalej. Keďže nemám viacej času a môj čas sa mi kráti, na záver chcem opäť apelovať a vyzvať koaličných poslancov, tých poslancov, ktorí nie sú zapletení v týchto kauzách, v týchto kšeftoch, v týchto korupčných škandáloch, ktoré tu páchal SMER, dnes už rozdelený na dve strany, HLAS a SMER, dvanásť rokov. Tí vládni poslanci, ktorí ste nováčikmi, ktorí nemáte žiaden kšeft, ktorí ste neurobili žiaden delikt, prosím, zamyslite sa nad tým a nepodporujte tieto veci, ktoré vám všetci vyčítajú. Ďakujem pekne. (Potlesk.)